CELEX: 32018D1119(01)
Language: sk
Date: 2018-09-13 00:00:00
Title: Rozhodnutie z Úradu pre európske politické strany a európske politické nadácie z 13. septembra 2018 o výmaze nadácie Europa Terra Nostra z registra

19.11.2018   
               
               
                  SK
               
               
                  Úradný vestník Európskej únie
               
               
                  C 418/4
               
            
         ROZHODNUTIE Z ÚRADU PRE EURÓPSKE POLITICKÉ STRANY A EURÓPSKE POLITICKÉ NADÁCIE
         z 13. septembra 2018
         o výmaze nadácie Europa Terra Nostra z registra
         (Iba nemecké znenie je záväzné)
         (2018/C 418/05)
         ÚRAD PRE EURÓPSKE POLITICKÉ STRANY A EURÓPSKE POLITICKÉ NADÁCIE,
         So zreteľom na Zmluvu o fungovaní Európskej únie,
         so zreteľom na Zmluvu o založení Európskeho spoločenstva pre atómovú energiu,
         so zreteľom na nariadenie Európskeho parlamentu a Rady (EÚ, Euratom) č. 1141/2014 z 22. októbra 2014 o štatúte a financovaní európskych politických strán a európskych politických nadácií (1), najmä na jeho článok 40a,
         Keďže:
         
                     (1)
                  
                  
                     Európska komisia predložila 13. septembra 2017 návrh nariadenia Európskeho parlamentu a Rady, ktorým sa mení nariadenie (EÚ, Euratom) č. 1141/2014 o štatúte a financovaní európskych politických strán a európskych politických nadácií (2).
                  
               
                     (2)
                  
                  
                     Úrad pre európske politické strany a európske politické nadácie (ďalej len „úrad“) prijal od nadácie Europa Terra Nostra (ďalej len „ETN“) dňa 9. apríla 2018 žiadosť o registráciu ako európska politická nadácia podľa článku 8 ods. 1 nariadenia (EÚ, Euratom) č. 1141/2014.
                  
               
                     (3)
                  
                  
                     Dňa 24. apríla 2018 prijal úrad rozhodnutie zaregistrovať ETN ako európsku politickú nadáciu (ďalej len „rozhodnutie o registrácii“). Rozhodnutie o registrácii bolo 31. mája 2018 uverejnené v Úradnom vestníku Európskej únie a ETN týmto dňom nadobudla európsku právnu subjektivitu. ETN je formálne pridružená k európskej politickej strane Aliancia za mier a slobodu (ďalej len „APF“).
                  
               
                     (4)
                  
                  
                     Dňa 3. mája 2018 Európsky parlament a Rada prijali nariadenie (EÚ, Euratom) 2018/673 (3), ktorým sa mení nariadenie (EÚ, Euratom) č. 1141/2014. Nariadenie (EÚ, Euratom) 2018/673 nadobudlo účinnosť dňom jeho uverejnenia v Úradnom vestníku Európskej únie, t. j. 4. mája 2018, a okrem iného sa ním zmenili podmienky pre žiadateľov, ktorí sa chcú zaregistrovať ako európska politická strana.
                  
               
                     (5)
                  
                  
                     Podľa článku 40a ods. 3 nariadenia (EÚ, Euratom) č. 1141/2014 mali európske politické strany zaregistrované pred 4. májom 2018 povinnosť predložiť najneskôr do 5. júla 2018 dokumenty preukazujúce, že spĺňajú podmienky stanovené v článku 3 ods. 1 písm. b) a ba) nariadenia (EÚ, Euratom) č. 1141/2014 v znení zmien (ďalej len „zmenené podmienky registrácie“). Na základe článku 40a ods. 4 nariadenia (EÚ, Euratom) č. 1141/2014 úrad vymaže európsku politickú stranu a k nej pridruženú európsku politickú nadáciu z registra, ak dotknutá strana nepreukáže do 5. júla 2018, že spĺňa zmenené podmienky registrácie.
                  
               
                     (6)
                  
                  
                     Dňa 4. mája 2018 úrad zaslal všetkým zaregistrovaným politickým stranám list, v ktorom ich informoval o ukončení legislatívneho postupu, ktorý viedol k prijatiu nariadenia (EÚ, Euratom) 2018/673 (ďalej len „list zo 4. mája 2018“). V liste zo 4. mája 2018 sa objasňovali dôsledky tohto nového právneho rámca a politickým stranám sa v ňom pripomenulo, že do 5. júla 2018 musia predložiť dokumenty preukazujúce, že spĺňajú zmenené podmienky registrácie.
                  
               
                     (7)
                  
                  
                     Dňa 22. júna 2018 bol úradu doručený list od odosielateľa Kotleba – Ľudová strana Naše Slovensko (ďalej len „ĽSNS“), v ktorom sa medziiným uvádza, že ĽSNS je členskou stranou APF a má zastúpenie v Národnej rade Slovenskej republiky.
                  
               
                     (8)
                  
                  
                     Dňa 2. júla 2018 bol úradu doručený list od odosielateľa Nationaldemokratische Partei Deutschlands (Národnodemokratická strana Nemecka, ďalej len „NPD“), v ktorom sa medziiným uvádza, že NPD je členskou stranou APF a má zastúpenie v Európskom parlamente.
                  
               
                     (9)
                  
                  
                     Úradu neboli doručené žiadne ďalšie podania, či už od APF alebo od iných národných politických strán v mene APF, ktorými by sa preukazovalo, že APF k 5. júlu 2018 spĺňa zmenené podmienky registrácie.
                  
               
                     (10)
                  
                  
                     Dňa 10. augusta 2018 zaslal úrad APF a ETN predbežné posúdenie, aby jej tak ponúkol príležitosť na vypočutie podľa článku 34 nariadenia (EÚ, Euratom) č. 1141/2014, pokiaľ ide o zmenené podmienky registrácie a skutočnosť, že APF do 5. júla 2018 nepredložila dostatočné dokumenty.
                  
               
                     (11)
                  
                  
                     APF ani ETN sa k predbežnému posúdeniu úradu z 10. augusta 2018 nijako nevyjadrili.
                  
               
                     (12)
                  
                  
                     Úrad zastáva názor, že APF v lehote stanovenej európskym zákonodarným orgánom nepreukázala, že spĺňa zmenené podmienky registrácie. Do 5. júla 2018 totiž nepredložila dostatočnú dokumentáciu, iba dokumenty od slovenskej ĽSNS a nemeckej NPD. Uvedené dve podania nepostačujú na preukázanie toho, že APF spĺňa zmenené podmienky registrácie aspoň v jednej štvrtine členských štátov.
                  
               
                     (13)
                  
                  
                     Úrad sa tiež domnieva, že analýza vecnej podstaty podaní ĽSNS a NPD nie je potrebná, pretože aj keď uvedené podania v zásade môžu náležite preukázať, že APF spĺňa zmenené podmienky registrácie v dvoch členských štátoch, nič to nemení na skutočnosti, že APF do 5. júla 2018 nepredložila dostatočné dokumenty.
                  
               
                     (14)
                  
                  
                     Na základe článku 40a ods. 4 sa úrad domnieva, že APF do 5. júla 2018 nepreukázala, že spĺňa zmenené podmienky registrácie, a preto musia byť APF a ETN vymazané z registra,
                  
               PRIJAL TOTO ROZHODNUTIE:
         
            Článok 1
            Týmto dochádza k výmazu nadácie Europa Terra Nostra z registra.
         
         
            Článok 2
            Toto rozhodnutie je adresované:
            
                        Europa Terra Nostra
                     
                  
                        Kurfürstendamm 195, 3. OG
                     
                  
                        10707 Berlín
                     
                  
                        NEMECKO
                     
                  
         
            V Bruseli 13. septembra 2018
            
               
                  Za Úrad pre európske politické strany
               
               
                  a európske politické nadácie
               
               
                  riaditeľ
               
               M. ADAM
            
         
         
            (1)  Ú. v. EÚ L 317, 4.11.2014, s 1.
         
            (2)  COM/2017/0481 final – 2017/0219 (COD).
         
            (3)  Ú. v. EÚ L 114 I, 4.5.2018, s 1.